12 Ge re be re belegwa, mmele wa rena o be o se wa tlwaetšwa. Ka mohlala, leseana le ka se kgone go kwešiša gore matsogo le maoto a lona a manyenyane a swanetše go dirišwa bjang. Ka baka leo, leseana le emiša matsogo a lona ka ntle le lebaka, gaešita le go ipetha sefahlegong, e lego seo se ka dirago gore leseana le tenege e bile le makale. Ganyenyane-ganyenyane, ka go tlwaela go diriša ditho tša mmele, mmele o a tlwaela. Ngwana yo monyenyane o a abula, ge a gola o a sepela, gomme ge a tiiletše o a kitima. * Bjale go thwe’ng ka sebapadi sa go laetša matla a mmele? Ge o bona ramabelo yo bjalo a tshelatshela le go menagana a le moyeng ka tsela e kgahlišago le e nepagetšego, ga go pelaelo mogopolong wa gago gore mešifa ya mmele ke kgale e tlwaeditšwe go dira se. Bokgoni bja sebapadi seo ga se bja itlela ka sewelo​—go ile gwa nyakega diiri tše dintši tša go itlwaetša. Beibele e dumela gore tlwaetšo e bjalo ya mmele e “hola ganyenyane.” Ruri go tlwaetša ga rena matla a rena a go hlatha a moya go tloga go le bohlokwa kudu!​—1 Timotheo 4:8.